MTC โชว์ผลงาน Q3/61 โตนิวไฮ! โบรกฯ เล็งอัพประมาณการกำไรปีนี้ ลุ้นวิ่งเป้าใหม่ 68 บ.
MTC โชว์ผลงานไตรมาส 3/61 โตนิวไฮ! โบรกฯ เล็งอัพประมาณการกำไรปีนี้ ลุ้นวิ่งเป้าใหม่ 68 บ.
8 พ.ย. 2561

“ข่าวหุ้นธุรกิจออนไลน์” ได้ทำการสำรวจข้อมูลและบทวิเคราะห์หุ้น บริษัท เมืองไทย แคปปิตอล จำกัด (มหาชน) หรือ MTC หลังรายงานผลการดำเนินงานประจำไตรมาส 3/61 มีกำไรเพิ่มขึ้น 48% ซึ่งเป็นไปตามคาดการณ์ และมีแนวโน้มว่ากำไรไตรมาส 4/61 จะปรับตัวเพิ่มขึ้นต่อเนื่อง
โดย บล.แลนด์ แอนด์ เฮ้าส์ ระบุในบทวิเคราะห์ แนะนำ “ซื้อ” หุ้น MTC ปรับราคาเป้าหมายเป็น 68 บาท/หุ้น โดยถือว่า MTC เป็นหุ้น Growth Stock โดยกำไรทำได้ดีตามคาดไตรมาส 3/61 โต 48% เทียบจากปีก่อน และช่วง 9 เดือนแรกกำไรโต 54% เทียบจากปีก่อน ทำนิวไฮอีก 1 ไตรมาส
ทั้งนี้มีโอกาสปรับประมาณการปี 2561 ขึ้น และโมเมนตัมที่ดี คาดปี 2562 ยังโตสูงต่อเนื่อง โดยกำไร 9 เดือนแรกคิดเป็น 81% ของประมาณการกำไรทั้งปี 2561 แนวโน้มการเติบโตยังเป็นไปได้ด้วยดี มีโอกาสปรับประมาณการขึ้น นอกจากนี้ โมเมนตัมที่ยังดี กลยุทธ์การขยายสาขาอย่างต่อเนื่องและยังสามารถรักษาสินเชื่อสุทธิต่อสาขาในระดับที่ใกล้เคียงปีก่อน คาด MTC จะมีผลประกอบการปี 2562 ที่ดีต่อเนื่อง คาดมีกำไร 4.5 พันล้านบาท โต 34% เทียบจากปีก่อน
ด้าน นักวิเคราะห์ บล.ฟินันเซีย ไซรัส ระบุในบทวิเคราะห์ แนะนำ “ซื้อ” MTC ราคาเป้าหมาย 60 บาท/หุ้น โดย MTC รายงานกำไรสุทธิไตรมาส 3/61 ที่ 965 ล้านบาท เพิ่มขึ้น 5.8% เทียบจากไตรมาสก่อน และโต 48% เทียบจากปีก่อน ใกล้เคียงกับที่ บล.ฟินันเซีย ไซรัส และตลาดคาดไว้ กำไรที่เพิ่มขึ้นเกิดจากรายได้ดอกเบี้ยสุทธิที่เพิ่มขึ้น 6% เทียบจากไตรมาสก่อน และ 36% เทียบจากปีก่อน และรายได้ที่ไม่ใช่ดอกเบี้ยเพิ่มขึ้น 4.8% เทียบจากไตรมาสก่อน และ 35.6% เทียบจากปีก่อน
โดยไตรมาสนี้ MTC มีค่าใช้จ่ายสำรองฯที่ 160 ล้านบาท ใกล้เคียงกับไตรมาสก่อน แต่ลดลง 5% เทียบจากปีก่อน คิดเป็น Credit cost ที่ 1.48% เป็นไปตาม NPL Ratio ที่ปรับตัวลดลง สังเกตว่า Loan spread ยังรักษาไว้ได้ที่ราว 19.8% ใกล้เคียงกับไตรมาสก่อนหน้าแม้ว่าจะเห็นการปรับขึ้นของต้นทุนทางการเงิน (CoF) ที่เพิ่มขึ้นราว 0.13% แต่ Loan yield ขยับขึ้นได้เล็กน้อยเนื่องจากการจัดการส่วนผสมของพอร์ตสินเชื่อและการเพิ่มขึ้นของสินเชื่อใหม่
ส่วนกำไรสุทธิ 9 เดือนแรก อยู่ที่ 2.7 พันล้านบาท โต 53% เทียบจากปีก่อน และคิดเป็น 71% ของประมาณการกำไรสุทธิทั้งปีของเราที่ 3.8 พันล้านบาท โต 52% เทียบจากปีก่อน
ขณะที่แนวโน้มกำไรไตรมาส 4/61 จะดีที่สุดในปีที่ราว 1 พันล้านบาท และคงประมาณการกำไรปี 2562 ที่ 5.39 พันล้านบาท โต 42% เทียบจากปีก่อน
ทั้งนี้ ราคาหุ้น MTC ปิดตลาดวานนี้ (7 พ.ย.) อยู่ที่ 51.50 บาท ลบ 2 บาท หรือ 3.74% ด้วยมูลค่าซื้อขาย 1.42 พันล้านบาท ยังคงมีอัพไซด์จากราคาเป้าหมายที่ 68 บาท อยู่ 32%